### AZ ŐSMŰVELTSÉG KIFEJEZŐ ELEMEI

A műveltség szemléleti tartalmának korai kikristályosodását és folytonos gazdagodását a gondolatok és érzések közlésének és kicserélésének korlátolt lehetősége biztosította. A közlés és csere eszközei: a nyelv, a zene és a képes ábrázolás.

A népek lelki alkata, jelleme, értelme és világszemlélete sajátos életformáikban és alkotásaikban, népi művelődésükben jut kifejezésre. E művelődés irányát és tartalmát, mindenkori állapotát és fejlődését a nép nyelve és ennek fejlődése tükrözi vissza.

Az ember műveltsége szemléleti elemeinek a megszerzésében és rendszerezésében megfigyelő- és ítélőképességére, emlékezőtehetségére és képzelőerejére támaszkodott. A gondolatok szabatos közlésére és kicserélésére beszélőképessége és kifejezőkészsége képesítették.