## B) A magyar hún-monda.

A történelmi tudaton alapuló, ősi hún-hagyomány és – a székely hagyománnyal, valamint más X–XI. századi elemekkel bővült – XI. századi hún-hagyomány kérdésének tisztázása után a XIII. századi hún-krónika mondai elemeinek s általában a magyar hún-monda kérdésének vizsgálatára térünk át.

Kérdés, vannak-e a XIII. századi hún-krónikában hagyományozott hún történetnek oly részletei, melyek az élő mondára vezethetők vissza, s ha vannak, hol és mely korban keletkezett e monda és mi volt a tartalma? Kérdés, vajjon a hún nemzetiségi tudat, Attila neve és nyugati hódításainak emléke önállóan, vagy pedig valamely mondai elbeszélés keretében élt-e a magyar nép, illetőleg az Árpád-nemzetség, másfelől a székelyek tudatában?