### AZ EMBER ÉLETKORA

Az emberiség életkorát régebben a bibliai időszámítás és a délszaki magaskultúrák vélt kora alapján hat-nyolcezer esztendőre, a valósághoz képest elenyészően rövid időre becsülték. Később a régészeti emlékek nyomán már tíz- és tízezer évekről beszéltek. A diluviális emberfajták egyre sűrűbben napvilágra kerülő testi maradványainak és életük tárgyi emlékeinek vizsgálata alapján ma már a geológiai negyedkornak a jégkorszak nagy kataklizmáit megelőző meleg korszakába, sőt a harmadkor végére vezetik vissza az ember családfájának gyökereit. A természettudósok félmillió, sőt egymillió évre teszik az ember életében bekövetkezett eljegesedések és felmelegedések időtartamát, legalábbis két-háromszázezer évre a dilúvium emberével kapcsolatos legrégibb kőkultúrák életkorát. Az archeológusok óvatosabban mozognak a nagy számok világában, de ők is tízezer évekről beszélnek. Bennünket, történetkutatókat ezek a számok kevésbé érdekelnek, inkább az ősi kultúrák összefüggéseinek és egymásutánjának a tisztázására, az emberi műveltség fejlődésének megismerésére törekszünk.