### ANALÓGIÁS SZÓKÉPZÉS

A szókölcsönzés a műveltség fejlődésével örökké változó szókincs gazdagításának csupán egyik, nem is legsűrűbben járt útja. Az új fogalmak megismerése és a régiek differenciálódása nyomán szükségessé vált új szavak java része az önálló nyelvfejlődés során meglévő szavakból vagy azok analógiájára képzett alak. Ilyenek az összes nyelvben gyakori hangfestő és hangutánzó szavak, a gyermeknyelv játszi kifejezései, a régi névszókból és igékből ragozás, elvonás, összetétel útján képzett új szavak, s az egyéni alkotású, irodalmi származású, de később közhasználatba vett kifejezések. A nyelv szókincsének műveltségtörténeti értékelésénél ezért gondosan figyelnünk kell minden egyes szó keletkezési körülményeire, első jelentkezésének az idejére.