### 10. Két helynév
(1911)[1]

A somogyvári apátság alapítólevelében (1091) a birtokok közt találunk két falut, melyeket „Pincinaticorum villa” és „villa Currualis” néven neveznek. Előbbit Füssy kádárok falvának, Marczali és Baumgarten besenyők falvának fordítják, Baumgarten felteszi, hogy a szokatlan alakú pincinaticorum a másoló hibája picinaticorum helyett.{1} Ademár históriájában olvassuk Brunóról, hogy „ad Pincenates properavisset”.{2} Mivel már most tudjuk, hogy a somogyvári oklevél fogalmazója Odilo saint-gilles-i apát környezetében keresendő{3} s azt is, hogy Ademár francia ember volt, világos, hogy a Pincinaticorum villa nem íráshibából keletkezett, hanem a besenyők (picinatici) nevének Franciaországban dívó pincinatici, pincenatici formáját tartotta fenn.

A villa Currualist Füssy és Marczali szekeresek falvának fordították, Baumgarten azonban nyelvi és tárgyi nehézségek miatt ezt nem fogadja el. Azt hiszem, hogy a rejtélyes Currualis alatt a Somogy megyei Körtvélyes falu értendő, ahol a somogyvári apátságnak még a XV. század elején is volt birtoka.{4} Akár rosszul értette a francia szerzetes Körtvélyes nevét, akár másolási hiba a második r t helyett (Curtualis, Curtwalis etc.), magyarázatunk mindenképen megállja helyét.

> [1] (Első kiadása: Századok 1911. 637.)